**Izvještaj o izvršenju budžeta Crne Gore u periodu januar - jun 2021. godine**

**(GDDS tabela 6)**

Izvršenje budžeta u periodu januar – jun 2021. godine karakteriše veće ostvarenje budžetskih prihoda u odnosu na planirane, dok su rashodi niži od plana.

Polazeći od trenda kretanja prihoda i rashoda, u periodu januar – jun 2021. godine ostvaren je deficit budžeta u iznosu od 160,6 mil. € ili 3,5% procijenjenog BDP-a, što je za 100,3 mil. € ili 38,4% manje od planiranog.

**Istovremeno, u junu je ostvaren suficit budžeta u iznosu od 3,0 mil. €. To je prvi zabilježen pozitivan budžetski rezultat još od septembra 2019. godine**.

Imajući u vidu izraženu sezonalnost kada je u pitanju naplata prihoda budžeta, prvenstveno po osnovu turističkog prometa, tokom turističke sezone očekuje se trend smanjenja deficita budžeta ostvarenog u dosadašnjem periodu godine, što je već vidljivo po rezultatu ostvarenom u junu.

**Prihodi budžeta** u periodu januar - jun 2021. godine iznosili su 787,6 mil. € ili 17,0% procijenjenog BDP-a (4.636,6 mil. €) što je za 14,2 mil. € ili 1,8% više od planiranih, dok je u odnosu na uporedni period 2020. godine izvršenje prihoda budžeta veće za 39,8 mil. € ili 5,3%.

Ostvareni prihodi budžeta u junu iznose 158,9 mil. € i veći su za 14,8 mil. € ili 10,3% u odnosu na planirane i 26,8 mil. € ili 20,2% u odnosu na isti mjesec prethodne godine.

Nastavku uspostavljenog trenda oporavka ekonomske aktivnosti i pozitivnih rezultata kada je u pitanju početak ljetnje turističke sezone, svjedoči to da su prihodi budžeta ostvareni u junu veći i u odnosu na jun 2019. godine i to za 10,8% odnosno 15,5 mil. €.

Glavni generatori rasta prihoda budžeta u periodu januar – jun su prihodi koji se ostvaruju po osnovu **Poreza na dodatu vrijednost (PDV)** koji su veći za 11,1 mil. € ili 4,2% u odnosu na planirane i 19,9 mil. € ili 7,7% u odnosu na uporedni period prethodne godine, što je prvenstveno rezultat velike naplate PDV-a pri uvozu tokom pripreme turističke sezone ali i efekata veće poreske discipline i implementacije elektronske fiskalizacije poreskih registar kasa. Prihodi od PDV-a u junu mjesecu ostvareni su na nivou od 60,3 mil. € što je za 41,9% veće u odnosu na jun prethodne godine. Istovremeno prihodi po ovom osnovu veći su u odnosu na jun 2019. godine za 14,2%. Ostvareni nivo naplate PDV-a u junu, nije ostvaren ni u jednom mjesecu prethodne godine, prvenstveno usljed sprovođenja mjera ograničavanja ekonomske aktivosti i zatvaranja državnih granica za strane turiste.

Prihodi po osnovu **Akciza** u periodu januar – jun ostvareni su na nivou od 97,5 mil. € i u odnosu na planirane veći su za 6,2 mil. € ili 6,8%. U odnosu na uporedni period prethodne godine, prihodi po ovom osnovu veći su za 2,2 mil. € ili 2,3%.

Polugodišnji prihodi od **Poreza i doprinosa na zarade** ostvareni su na nivou od 289,5 mil. € i u odnosu na prethodnu godinu veći su za 17,9 mil. € ili 6,6%.

Rastu prihoda u polugodišnjem periodu doprinosi i naplata **Poreza na dobit pravnih lica**, koji su u odnosu na planirane veći za 14,1 mil. € ili 33,0%.

Kategorija **ostali prihodi** bilježi negativno odstupanje od2,7 mil. € u odnosu na planirane, pri čemu je već u julu mjesecu ostvarena značajna naplata ove kategorije prihoda, usljed uplata dobiti ostvarene u 2020. godini od strane privrednih društava u većinskom vlasništvu države.

Imajući u vidu da Zakon o budžetu za 2021. godinu nije donešen do 31. decembra prethodne godine, shodno članu 37 Zakona o budžetu i fiskalnoj odgovornosti, i u junu izvršenje budžeta vršeno je u režimu privremenog finansiranja.

**Izdaci budžeta** u periodu januar - jun 2021. godine iznosili su 948,2 mil. € ili 20,5% procijenjenog BDP-a i u odnosu na planirane manji su za 86,1 mil. € ili 8,3%. U odnosu na isti period 2020. godine, izdaci budžeta manji su za 14,0 mil. € ili 1,5%.

U strukturi budžetskih izdataka, **tekući izdaci** ostvareni su na nivou od 414,9 mil. € i manji su za 39,5 mil. € ili 8,7% u odnosu na planirane. Nižu realizaciju u odnosu na planirane opredjeljuje niže ostvarenje gotovo svih kategorija u okviru ove grupe izdataka. U odnosu na uporedni period 2020. godine tekući izdaci su manji za 5,5 mil. € ili 1,3%.

**Kapitalni izdaci,** realizovani su u iznosu od 62,5 mil. €, što je za 28,6 mil. € ili 31,4% manje od planiranih, dok su u odnosu na realizaciju u istom periodu 2020. godine manji za 21,9 mil. € ili 26,0%.

U odnosu na prethodnu godinu, veće ostvarenje izdataka zabilježeno je kod:

**Bruto zarada i doprinosa na teret poslodavca** u iznosu od 22,0 mil. € ili 8,8% usljed povećanja zarada u sektorima Zdravstva i Prosvjete, kao i različitog tretmana fonda bruto zarada Univerziteta Crne Gore tokom 2020. godine u odnosu na dosadašnji period 2021. godine.[[1]](#footnote-1)

**Rezerve**, prvenstveno usljed izdvajanja sredstava za osnivački kapital nove nacionalne avio kompanije „To Montenegro“, ali i mjesečnih izdvajanja po osnovu subvencionisanja zarada zaposlenih u ugroženim djelatnostima definisanim paketima mjera podrške građanima i privredi.

**Otplata obaveza iz prethodnog perioda** kao rezultat prinudne naplate po osnovu duga „Montenegro Airlines“ prema „Aerodromi Crne Gore“.

**Prilog: GDDS 6 tabela**

\*Podaci u GDDS tabeli predstavljaju pregled prihoda i rashoda po ekonomskoj klasifikaciji u jednom mjesecu, u poređenju sa planom i istim periodom prethodne godine.

1. U 2020. godini svi troškovi Univerziteta Crne Gore (uključujući i bruto zarade) bile su planirane na izdatku Transferi dok je privremenim finansiranjem izvršena reklasifikacija po izdacima što je uvećalo ukupan fond bruto zarada u 2021. godini [↑](#footnote-ref-1)